**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/ 13154-1/2021.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2021. november 25-ei rendes nyilvános ülésére**

**Tárgy: Dr. Babócsay utca és Vajda Ákos utca forgalmi rendjének felülvizsgálata**

**Az előterjesztő:** Papp Gábor polgármester

**Készítette:**  Király Zoltán közterület-felügyelő

**Megtárgyalta:** Pénzügyi, Turisztikai és Városfejlesztési Bizottság

Ügyrendi és Jogi Bizottság

**Meghívottak:** -

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

2021. év folyamán több lakossági bejelentés érkezett a Polgármesteri Hivatalhoz, hogy a Dr. Babócsay utcában a gépjárművek az előírt 50 km/h sebességhatárt nem tartják be. Megnőtt a balesetveszély, a lakosság biztonságérzete romlott, kérik a szabályozás szigorítását és a gyorshajtás szankcionálását.

A Dr. Babócsay utcában, illetve a hozzá csatlakozó Vajda Ákos utcában több közlekedéssel kapcsolatos probléma is felmerült, amit komplex intézkedés keretében kell megoldanunk. Szakhatóságként a Zala Megyei Rendőr-főkapitányság Keszthelyi Rendőrkapitányság Közlekedésrendészeti Osztályát, valamint az érintett lakosságot javasolt bevonni a döntéselőkészítésbe.

Sebességcsökkentő megoldások:

* Dr. Babócsay utca teljes hosszában mindkét irányból a megengedett sebességet 30 km/h-ban lenne szükséges korlátozni, sebességmérő táblák egyidejű kihelyezésével. Ezen intézkedés betartatásának és szankcionálásának azonban kicsi a valószínűsége. A rendőrség sebességmérő eszközeinek szabad kapacitása elenyésző, és ellenőrzés hiányában a tábla kihelyezése nem lenne hatékony eszköz.
* A megoldások közül több forgalomlassító küszöb (fekvőrendőr) kihelyezésével tudnánk a gépjárművek sebességét megfelelő mértékben csökkenteni. A forgalomlassító küszöb elhelyezése a Dr. Babócsay utca és környéke lakó-pihenő övezetté való nyilvánításával együtt történhet meg. Ennek előkészítése és kialakítása hosszabb időt vesz igénybe. Fontos az érintett lakosság véleményének kikérése, szakhatóságok és a rendőrség bevonása a folyamatba.

**Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet 1. mellékletének 11.2. pontja** szerint a lakó-pihenő övezet és a korlátozott sebességű övezet bejáratát az úttest szintjének küszöbszerű megemelésével vagy más építési beavatkozással (például középszigetek, útszűkületek, optikai kapuk) lehet jelezni. Hasonló fizikai eszközök (sebességcsökkentő bordák, oszlopok, utcabútorok, elhúzások stb.) helyezhetők el az övezetek úttestjén a járművek várakozására szolgáló útfelületek kijelölése, illetve a járműforgalom számára megengedett sebesség betartatása érdekében, azonban ezek az eszközök nem akadályozhatják a megengedett sebességgel történő folyamatos haladást. Útkereszteződésekben, nagyobb gyalogosforgalmat keltő létesítmények környezetében, továbbá járdák, gyalog- vagy kerékpárutak átvezetésénél az úttest szintje megemelhető.

Egyéb, a döntéshez kapcsolódó feladatok:

* A Vajda Ákos utcában a nyugati oldalon lévő sorházak előtt az úttest túlságosan keskeny a kétirányú forgalom számára. Ahhoz, hogy maradhasson a kétirányú forgalom, a közterületről egy kerítést le kell bontani, valamint a padkát visszaállítani és lekavicsozni.
* Ki kell vizsgálni azt, hogy szükséges-e a Vajda Ákos utca kezdeti szakaszán lévő megállni tilos tábla megismétlése a kereszteződés után, megtiltva a keleti házsor előtti, sokszor járdán való parkolást.
* Vajda Ákos utcában a keleti sorház előtt található zsákutca a térképen északról nyitott. A valóságban a lakosság a déli oldalon megnyitotta a zsákutcát, valamint az északi oldalt korláttal és bokrokkal lezárta. Lehetővé kell tenni, hogy a zsákutca a kialakult helyzetnek megfelelően a déli oldalon csatlakozzon a Vajda utcával. A KRESZ szabályainak megfelelően a szükséges közlekedési-táblákat ki kell helyezni az útburkolati jelek felfestésével egyidőben. Másik lehetőség a zsákutca megszüntetése, a teljes útszakaszon történő áthajtás biztosítása, amelynek feltétele az északi oldal átjárhatóvá tétele.



* A Dr. Babócsay utcában a Fisli-közből való jobbra kanyarodás után várakozni tilos közlekedési tábla 30 méter kiegészítő táblával kihelyezése indokolt. Az ott parkoló autók akadályozzák a szemben lévő ingatlanokról való szabad kihajtást.

Tisztelt Képviselő-testület!

Az előterjesztés alapján kérem az előterjesztést megvitatni és a határozati javaslatot elfogadni szíveskedjenek! A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete a Dr. Babócsay utca lakó-pihenő övezetté való nyilvánítás, valamint a hozzá kapcsolódó forgalomszabályozás, illetve a Vajda Ákos utca forgalmi rendjének felülvizsgálatát elrendeli a megfelelő szakhatóságok és a lakosság bevonásával.

2. A Képviselő-testület felkéri a polgármestert, hogy lakossági véleményezést követően – még az átruházott hatáskörben hozandó polgármesteri döntés előtt - tájékoztassa a képviselő-testületet a javasolt intézkedésről.

Felelős: Papp Gábor polgármester

Határidő: 2022. január 31.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Király Zoltán | közterület-felügyelő |  |  |
| Olt István | városfejlesztési osztályvezető |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |