**EGYÜTTMŰKÖDÉSI SZERZŐDÉS**

amely létrejött egyrészről: **Hévíz Város Önkormányzata**

Székhely: 8380 Hévíz, Kossuth Lajos utca 1.

Képviseli: Papp Gábor polgármester

Adószám: 15734374-2-20

(a továbbiakban: **Önkormányzat**)

másrészről: **EPS-GLOBAL Zártkörűen Működő Részvénytársaság**

Székhely: 1089 Budapest, Elnök utca 1.

Képviselik: Petheő Tamás és Gyarmati Zoltán igazgatósági tagok együttesen

Cégjegyzékszám: 01-10-047400

Adószám: 23928158-2-42

(a továbbiakban: **EPS-GLOBAL Zrt.**)

(az Önkormányzat és az EPS-GLOBAL Zrt. a továbbiakban együttesen: **Felek**) között az alulírott napon és helyen az alábbi feltételek mellett.

**Preambulum**

1. A Felek kijelentik, hogy az Önkormányzat által az EKR000170822021 számon meghirdetett közbeszerzési eljárás eredményeképpen megrendelésre került az EPS-GLOBAL Zrt.-től a közbeszerzési eljárás ajánlati felhívásában és dokumentációjában meghatározott okos parkolási szolgáltatás elvégzése és az annak feltételét képező okos parkolási rendszer megvalósítása. A Felek kijelentik, hogy a jelen pont szerinti közbeszerzés alapján az „Okos Parkolás I. ütem megvalósítása Hévízen” tárgyában megkötésre került a szolgáltatási szerződés.
2. A Felek megállapodnak abban, hogy az 1. pont szerinti okos parkolási rendszer kiegészítéseként az EPS-GLOBAL Zrt. a saját költségén kialakítja a jelen szerződésben meghatározott parkolási rendszert és szintén ingyenesen nyújtja a demó rendszer működéséhez szükséges szolgáltatásokat, mint például a demó rendszer működéséhez elengedhetetlen szoftver funkciókat és azok támogatását.

**A szerződés tárgya**

1. Az EPS-GLOBAL Zrt. kötelezettséget vállal arra, hogy a jelen pont szerinti műszaki tartalommal a **Hévíz, Ady Endre utcában** található parkolóban okos parkolási demó rendszert (a továbbiakban: **Okos Parkolási Demó Rendszer**) alakít ki saját költségén. Az EPS-GLOBAL Zrt. az Okos Parkolási Demó Rendszert az alábbi eszközök és berendezések telepítésével és üzembe helyezésével valósítja meg:

* 25 db parkoló szenzor,
* 3 kamerás, szabad férőhely kezelő rendszer,
* 1 db OCSD szekrény,
* 1 db szerver szekrény,
* a Nagyparkoló felőli bejáratnál két ponton összesen 4 db LED tábla,
* a Víztorony parkoló bejáratnál egy ponton összesen 3 db LED tábla,
* a fenti eszközök és berendezések üzemeltetéséhez szükséges erős és gyengeáram hálózat.

1. A Felek megállapodnak abban, hogy az EPS-GLOBAL Zrt. az Okos Parkolási Demó Rendszert a 3. pont szerint saját költségén kiépíti, a szükséges eszközöket, berendezéseket és szoftvereket telepíti és üzembe helyezi, az Okos Parkolási Demó Rendszert műszakilag üzemelteti. Az EPS-GLOBAL Zrt. az Okos Parkolási Demó Rendszert akként építi ki, helyezi üzembe és üzemelteti, hogy az illeszkedjen az 1. pont szerinti szolgáltatási szerződés alapján kiépítésre kerülő rendszerhez, és ezen rendszeren keresztül üzemeltethető legyen. Az EPS-GLOBAL Zrt. köteles a jelen szerződés tárgyát képező Okos Parkolási Demó Rendszer terveit elkészíttetni, és a szükséges engedélyeket beszerezni, amelynek költségeit az EPS-GLOBAL Zrt. köteles viselni.
2. A Felek megállapodnak, hogy az EPS Global Zrt semmilyen módon bevételt nem realizál a demó rendszer telepítése és annak műszaki üzemeltetése során, a parkolási üzemeltetési feladatot továbbra is az önkormányzat, illetve a hatályos jogszabályok alapján az önkormányzat erre a célra kijelölt szervezet végzi. Minden bevétel amely a közterület hasznosításából, kiemelve a várakozási díjakból, illetve a kiszabott pótdíjakból származó bevételeket, az önkormányzatot, illetve az önkormányzat által kijelölt szervezetet illeti. A parkolás üzemeltetési tevékenységet (a parkolási díj szedése, a parkolási díj megfizetésének ellenőrzése, a nem fizető gépjárművek esetében pótdíj kiszabása, a pótdíjak behajtása, ügyfélszolgálati iroda fenntartása és ügyfélszolgálati tevékenység végzése, stb.) a Mötv. 2011: CLXXXIX. tv. 16/A. § szerint kizárólag az önkormányzat, illetve az önkormányzat által erre a feladatra az e jogszabályban rögzítettek szerint kijelölt szervezet jogosult ellátni.
3. A Felek megállapodnak abban, hogy az Önkormányzat legkésőbb az EPS-Global Zrt. kérését követően 10 munkanapon belül átadja az EPS-GLOBAL Zrt. részére a 3. pont szerinti Okos Parkolási Demó Rendszer kiépítéséhez szükséges munkaterületet, amelyről a Felek jegyzőkönyvet vesznek fel.
4. A Felek megállapodnak abban, hogy az EPS-GLOBAL Zrt. a Parkolási Rendszert a munkaterület átadását követő X**………….** napon belül építi ki és helyezi üzembe a jelen szerződés szerinti műszaki tartalommal.
5. A Felek megállapodnak abban, hogy az EPS-GLOBAL Zrt. üzemelteti az Okos Parkolási Demó Rendszert, és annak során a jelen szerződésben foglaltak szerint okos parkolási műszaki szolgáltatást (a továbbiakban: **Demó Rendszer Parkolási Műszaki Szolgáltatás**) nyújt térítésmentesen, kizárólag a Demó rendszer tekintetében.
6. A Demó Rendszer Parkolási Műszaki Szolgáltatás időtartama az **Okos Parkolási Demó Rendszer átadását követő 36 hónap**. Amennyiben az Önkormányzat az Okos Parkolási Demó Rendszerrel azonos funkciójú rendszert építettet ki és helyez üzembe, akkor a Demó Rendszer Parkolási Műszaki Szolgáltatás időtartama e rendszer átadásának a napjáig tart. A szerződés lejártát követően az EPS Global Zrt köteles az eszközöket leszerelni és elszállítani és a Demó Rendszer helyszínén az eredeti állapotot helyreállítani.
7. Az EPS-GLOBAL Zrt. kijelenti, hogy rendelkezik a jelen szerződés teljesítéséhez szükséges szakértelemmel, illetve tárgyi, személyi és egyéb, jogszabály által megkövetelt feltételekkel, és mindezeket a jelen szerződés időtartama alatt folyamatosan biztosítani fogja.

**A Felek jogai és kötelezettségei**

1. Az EPS-GLOBAL Zrt. a jelen szerződés tárgyát képező Okos Parkolási Demó Rendszert a hatályos jogszabályokban meghatározott szabályoknak, előírásoknak megfelelően köteles a jelen szerződésben foglaltak szerint megvalósítani. Az EPS-GLOBAL Zrt. kötelezi magát, hogy a Demó Rendszer Parkolási Műszaki Szolgáltatást legjobb tudása szerint, az ide vonatkozó legmagasabb szintű szakmai normákat betartva fogja térítésmentesen nyújtani. Az EPS-GLOBAL Zrt. a jelen szerződés teljesítése során köteles megfelelni, eleget tenni a vonatkozó jogszabályoknak, ideértve különösen a Polgári Törvénykönyvről szóló 2013. évi V. törvényt (Ptk.), és más előírásoknak, a jelen szerződés rendelkezéseinek, a Felek egyeztetéseinek, valamint a korszerű szakmai elvárásoknak.
2. Az EPS-GLOBAL Zrt. a jelen szerződés teljesítése érdekében valamennyi szakmai, illetve tevékenységi köréből eredő, a jelen szerződésben nem rögzített részfeladatot is teljesít.
3. Az EPS-GLOBAL Zrt. a jelen szerződés teljesítésével kapcsolatban jogosult alvállalkozó/közreműködő igénybevételére. Az EPS-GLOBAL Zrt. az igénybe vett alvállalkozóért és közreműködőért úgy felel, mintha a feladatot maga végezte volna.
4. Az EPS-GLOBAL Zrt. köteles saját hatáskörében gondoskodni arról, hogy az érvényben lévő munkavédelmi- és balesetelhárítási, valamint tűzvédelmi szabványok, a biztonságtechnikai és vagyonvédelmi rendszabályok, információbiztonsági jogszabályi kötelezettségek előírásait dolgozói, és alvállalkozói/közreműködői betartsák. Az EPS-GLOBAL Zrt. gondoskodik a tevékenységéből eredő hulladék folyamatos elszállításáról.

**A költségviselés**

1. A Felek megállapodnak abban, hogy az EPS-GLOBAL Zrt. a saját költségén köteles az Okos Parkolási Demó Rendszert kiépíteni és üzembe helyezni. A Felek megállapodnak abban, hogy a Demó Rendszer Parkolási Szolgáltatás nyújtásáért az EPS-GLOBAL Zrt. külön díjazásra nem jogosult, és a Parkolási Szolgáltatással kapcsolatosan felmerülő költségeket az elektromos áramszolgáltatás költségének a kivételével az EPS-GLOBAL Zrt. viseli.
2. Az EPS-GLOBAL Zrt. a jelen szerződésben rögzített kötelezettségeit – a jelen szerződés szerinti kivétellel – teljes egészében saját költségén végzi el. A jelen szerződésben rögzített kötelezettségei teljesítéséhez szükséges valamennyi eszközt, építési- és más anyagot (ideértve az alapanyagokat), terméket, gépet, felszerelést és berendezést, továbbá munkaerőt az EPS-GLOBAL Zrt. köteles biztosítani, kivéve, ha a szerződés eltérően rendelkezik.
3. A Felek megállapodnak abban, hogy az Okos Parkolási Demó Rendszer kiépítéséhez, valamint a Parkolási Szolgáltatás biztosításához szükséges elektromos áramellátást az Önkormányzat köteles biztosítani, és az azzal kapcsolatos valamennyi költség kizárólag az Önkormányzatot terheli, és annak megtérítését részben sem követelheti az EPS-GLOBAL Zrt.-től. A Felek megállapodnak abban, hogy az EPS-GLOBAL Zrt.-t semmilyen felelősség nem terheli azért, ha a Demó Rendszer Parkolási Szolgáltatás biztosítását az elektromos áramellátás kimaradása, elégtelensége korlátozza vagy akadályozza.

**Az átadás-átvétel**

1. A Felek az Okos Parkolási Demó Rendszert az alábbi feltételek szerződésszerű megvalósulása alapján tekintik teljesítettnek és átadottnak:

* a jelen szerződés tárgyát képező Okos Parkolási Demó Rendszer teljes körű és szerződésszerű megvalósítása,
* az előírt szabványoknak, specifikációknak és a műszaki követelményeknek való megfelelés.

1. Az EPS-GLOBAL Zrt. a jelen szerződés tárgyát képező Okos Parkolási Demó Rendszer megvalósítását, és a fenti feltételek fennállását készre jelenti az Önkormányzatnak. Az Önkormányzat a készre jelentést követő 15 (tizenöt) napon belül átadás-átvételi eljárás keretében a teljesítést megvizsgálja és a teljesítésről írásban nyilatkozik, és a vonatkozó jegyzőkönyveket, dokumentációkat átveszi. Az átadás-átvétel keretében feltárt hibákat az EPS-GLOBAL Zrt. ésszerű, a Felek által meghatározásra kerülő határidőn belül kijavítja.

**Kapcsolattartás:**

1. Felek megállapodnak abban, hogy a jelen szerződés teljesítésével kapcsolatosan a Felek részéről az alábbi személyek járnak el, és a Felek a jelen szerződés alkalmazásában az alábbi kapcsolattartási elérhetőségeiket jelölik meg:

Az Önkormányzat részéről:

Kapcsolattartó neve: Nagymihály Csaba

Címe: Önkormányzat mindenkori székhelye

Telefon: +36 (70) 518-1387

E-mail: [nagymihaly.csaba@hevizph.hu](mailto:nagymihaly.csaba@hevizph.hu)

Az EPS-GLOBAL Zrt.részéről**:**

Kapcsolattartó neve: Dürr Edgár

Címe: EPS-GLOBAL Zrt. mindenkori székhelye

Telefon: +36 20-4630433

E-mail: [edgar.durr@epsglobal.eu](mailto:edgar.durr@epsglobal.eu)

1. A jelen szerződéshez kapcsolódó, vagy annak alapján szükséges értesítéseket és egyéb közléseket, nyilatkozatokat írásba kell foglalni, és futárszolgálat, postai levél vagy e-mail útján kell megküldeni a címzettnek.
2. A jelen szerződés alapján vagy azzal kapcsolatban tett értesítéseket a Felek a fentiekben megadott vagy a Fél által a jelen pont szerint közölt értesítési elérhetőségekre kell megtenni. A jelen szerződéssel összefüggő értesítés érvényesen megtettnek és kézbesítettnek minősül
3. futárszolgálat útján történő kézbesítés esetén az átvételi elismervény, illetve a futárszolgálat által vezetett jegyzőkönyv címzett általi aláírása vagy az aláírás megtagadása napján (az aláírás megtagadásáról jegyzőkönyvet kell felvenni);
4. tértivevényes ajánlott levélben történt postai küldemény esetén a tértivevényen szereplő átvételi időpontban, illetve az átvétel hiányában a küldemény második kézbesítésének megkísérlésétől számított 5. (ötödik) munkanapon;
5. e-mail esetében a megküldés napján.

Amennyiben a Fél fenti értesítési adataiban (kapcsolattartó személy vagy értesítési cím) változás következik be, köteles arról a másik Felet haladéktalanul értesíteni, melynek késedelméből eredő valamennyi kárt és következményt a késedelmes Fél visel.

**Titoktartás:**

1. Az Önkormányzat kijelenti, hogy a jelen szerződés teljesítése alatt tudomására jutott bizalmas, valamint az EPS-GLOBAL Zrt. szellemi tulajdonával, üzletmenetével kapcsolatos információkat bizalmasan kezeli, azt harmadik fél számára nem adja ki. A Felek megállapodnak abban, hogy a jelen szerződéssel, valamint a jelen szerződés teljesítése során megismert, a Felek üzleti tevékenységével, cégcsoportjával, üzleti kapcsolataival, vezetőivel, innovációival, kreatív koncepcióval vagy a tevékenységeivel kapcsolatos minden adat, információ, dokumentum (továbbiakban: **Bizalmas Információ**), függetlenül annak megjelenési formájától (írásbeli, akár szóbeli) bizalmasnak minősül és üzleti titokként kezelendő.
2. A Felek kötelesek a Bizalmas Információt üzleti titokként kezelni, és nem jogosultak a Bizalmas Információt harmadik személy számára bármilyen módon átadni vagy azt harmadik személynek hozzáférhetővé tenni, kivéve, amennyiben
   * valamely jogszabály a Feleket kifejezetten erre kötelezi, vagy
   * a Felek írásban mentesítik a másik Félt az említett titoktartási kötelezettségük alól.
3. A fenti titoktartási kötelezettség a jelen szerződés megszűnését követően is, időbeli korlát nélkül érvényben maradnak. A fenti titoktartási kötelezettség alóli egyetlen kivétel azon harmadik személyek tekintetében áll fenn, akiknek alvállalkozóként, illetve teljesítési segédként történő igénybevételéről az EPS-GLOBAL Zrt. az Önkormányzatot a jelen szerződésben foglalt tájékoztatási kötelezettsége alapján tájékoztatta.

**Szellemi tulajdon:**

1. Az Önkormányzat tudomásul veszi és elfogadja, hogy az EPS-GLOBAL Zrt.-nek a jelen szerződés teljesítése során felhasznált, vagy a jelen szerződés teljesítése érdekében létrehozott a szerzői jogi védelem alatt álló művével kapcsolatos valamennyi jog kizárólag az EPS-GLOBAL Zrt.-t illeti meg.
2. Az Önkormányzat tudomásul veszi és elfogadja, hogy az EPS-GLOBAL Zrt.-nek a jelen szerződés teljesítése során felhasznált, vagy a jelen szerződés teljesítése érdekében létrehozott, iparjogvédelmi oltalom alatt álló vagy iparjogvédelmi oltalomban részesíthető alkotásával kapcsolatos valamennyi jog kizárólag az EPS-GLOBAL Zrt.-t illeti meg.

**A szerződés megszűnése:**

1. A jelen szerződés megszűnik a Felek közös megegyezésével, bármelyik Fél rendkívüli felmondásával, a Parkolási Szolgáltatás időtartamának a lejártával vagy a jogszabályban meghatározott egyéb esetekben.
2. A jelen szerződés rendkívüli, azonnali hatályú felmondására a másik fél súlyos szerződésszegő magatartására alapítottan kerülhet sor. Súlyos szerződésszegésnek minősül különösen, de nem kizárólagosan
   * az EPS-GLOBAL Zrt. részéről, ha

* az Önkormányzat folyamatos tájékoztatására és a vele való együttműködésre vonatkozó kötelezettségét súlyosan és ismétlődő jelleggel megszegi,
* megsérti a jelen szerződés szerinti titoktartási kötelezettséget.
  + az Önkormányzat részéről, ha
* megsérti a jelen szerződés szerinti titoktartási kötelezettséget, vagy
* az elektromos áramszolgáltatás biztosítására vonatkozó kötelezettségének nem tesz eleget, és azt az EPS-GLOBAL Zrt. által kitűzött póthatáridőre sem állítja helyre.

**Egyéb rendelkezések:**

1. Felek a jelen szerződés teljesítése során kötelesek egymással és a teljesítésbe bevont harmadik személyekkel messzemenően együttműködni, a teljesítést érintő minden körülményről egymást kölcsönösen tájékoztatni.
2. Jelen szerződés a Felek általi aláírással lép hatályba. Jelen szerződést csak mindkét fél által és aláírt megállapodással lehet módosítani vagy kiegészíteni. Bármilyen szerződéses jogról való lemondás csak írásban érvényes.
3. Amennyiben a jelen szerződés valamely rendelkezése vagy annak alkalmazása bármely szempontból érvénytelen, vagy végrehajthatatlan, az a jelen szerződés fennmaradó rendelkezéseinek érvényességét és végrehajthatóságát nem érinti és azok a jogilag megengedett legtágabb értelemben érvényesek és végrehajthatóak. A Felek megállapodnak abban, hogy az érvénytelen, vagy végrehajthatatlan rendelkezést kötelesek olyan érvényes, végrehajtható rendelkezéssel helyettesíteni - és ennek megfelelően a jelen szerződést módosítani -, amely legközelebb áll a Felek eredeti szándékához.

**Alkalmazandó jog**

1. A jelen szerződésben nem szabályozott kérdésekben a Magyarország Polgári Törvénykönyve (2013. évi V. törvény) megfelelő rendelkezései, valamint a vonatkozó egyéb jogszabályok az irányadók.

Budapest, 2021. ………

|  |  |
| --- | --- |
| ………………………………………… **Hévíz Város Önkormányzata**  képviseli: Papp Gábor polgármester | ……………………………………  **EPS-GLOBAL Zrt.**  képviselik: Petheő Tamás és Gyarmati Zoltán igazgatósági tagok együttesen |